**DISTICHA CATONIS**

**Liber I**

14. Cum te aliquis laudat, iudex tuus esse memento;  
Plus aliis de te, quam tu tibi, credere noli.

22. Ne timeas illam, quae vitae est ultima finis:  
Qui mortem metuit amittit gaudia vitae.

26. Qui simulat verbis nec corde est fidus amicus,  
Tu quoque fac simules: sic ars deluditur arte.

29. Quod vile est, carum, quod carum, vile putato;  
Sic tibi nec cupidus nec avarus nosceris ulli.

31. Quod iustum est, petito, vel quod videatur honestum  
Nam stultum est petere, quod possit iure negari.

36. Litem inferre cave, cum quo tibi gratia iuncta est;  
Ira odium generat, concordia nutrit amorem.

**Liber II**

2. Mitte archana dei caelumque inquirere quid sit;  
Cum sis mortalis, quae sunt mortalia cura.

4. Iratus de re incerta contendere noli;  
Impedit ira animum, ne possit cernere verum.

31. Somnia ne cures; nam mens humana, quod optat,  
Dum vigilat, sperat; per somnum cernit id ipsum.